VSRS Sklep I R 80/2019
Sodna praksa Vrhovnega sodišča, 2019-06-13

mag. Rudi Štravs (preds.), Karmen Iglič Stroligo (poroč.), dr. Ana Božič Penko

krajevna pristojnost - postopek razglasitve pogrešane osebe za mrtvo - določitev krajevno pristojnega sodišča - določitev krajevne pristojnosti po vrhovnem sodišču - neznano bivališče - neznani dediči - kraj, kjer leži nepremičnina

V konkretnem primeru ni znano bivališče nasprotnega udeleženca, glede katerega se predlaga postopek razglasitve za mrtvega. Prav tako niso znani nobeni podatki o njegovi smrti in njegovih dedičih, je pa nasprotni udeleženec vpisan v zemljiško knjigo kot lastnik spornih nepremičnin katastrske občine št. 2715 Cetore, ki spada v občino Izola. Vrhovno sodišč je zato za odločanje v tej zadevi določilo krajevno pristojno sodišče, in sicer Okrajno sodišče v Piranu.

Za odločanje v tej zadevi se določi Okrajno sodišče v Piranu.

1. Pred Okrajnim sodišče v Kopru je v teku nepravdni postopek za razglasitev za mrtvega nasprotnega udeleženca, ki je vknjižen kot lastnik nepremičnin parc. št. ..., obe k. o. Cetore (v nadaljevanju sporni nepremičnini).

2. Okrajno sodišče v Kopru je predlagalo določitev krajevne pristojnosti, ker glede na podatke o nasprotnem udeležencu ni mogoče zaključiti, da je naslovno sodišče krajevno pristojno za odločanje v obravnavani zadevi. Nasprotni udeleženec je namreč neznanega bivališča, predlagatelj pa ne razpolaga z nobenimi drugimi podatki o njegovi smrti in podatkih o njegovih dedičih.

3. Za odločanje o nepravdnih zadevah je krajevno pristojno sodišče, na katerega območju ima oseba, proti kateri je vložen predlog, stalno prebivališče oziroma sedež (prvi odstavek 12. člena Zakona o nepravdnem postopku – v nadaljevanju ZNP

). Če udeleženec iz prvega odstavka tega člena nima stalnega prebivališča v Republiki Sloveniji, se določi krajevna pristojnost po njegovem začasnem prebivališču (četrti odstavek 12. člena ZNP). Če so za odločanje v nepravdnem postopku pristojna sodišča Republike Slovenije, pa ni mogoče ugotoviti, katero sodišče je krajevno pristojno, določi krajevno pristojno sodišče Vrhovno sodišče (peti odstavek 12. člena ZNP). V konkretnem primeru ni znano bivališče nasprotnega udeleženca, glede katerega se predlaga postopek razglasitve za mrtvega. Prav tako niso znani nobeni podatki o njegovi smrti in njegovih dedičih, je pa nasprotni udeleženec vpisan v zemljiško knjigo kot lastnik spornih nepremičnin katastrske občine št. 2715 Cetore, ki spada v občino Izola (po 52. točki 2. člena Zakona o ustanovitvi občin ter o določitvi njihovih območij). Območje krajevne pristojnosti okrajnih sodišč je opredeljeno s katastrskimi občinami, ki jih določi Vlada z uredbo (tretji in četrti odstavek 114. člena Zakona o sodiščih). Do sprejetja te uredbe se za območje krajevne pristojnosti okrajnih, okrožnih in višjih sodišč štejejo območja, ki so veljala do dneva uveljavitve tega zakona (prvi odstavek 24. člena Zakona o spremembah in dopolnitvah Zakona o sodiščih - ZS-H). Do uveljavitve ZS-H je veljalo, da je območje posameznega okrajnega sodišča opredeljeno s sodnim okrajem. Po 27. točki takrat veljavnega 114. člena ZS je okrajno sodišče v Piranu določeno za območje sodnih okrajev Izola in Piran. Vrhovno sodišče je zato za odločanje v tej zadevi določilo krajevno pristojno sodišče, in sicer Okrajno sodišče v Piranu.

Vrhovno sodišče je odločilo na podlagi besedila zakona, ki je veljalo pred uveljavitvijo novega Zakona o nepravdnem postopku (v nadaljevanju ZNP-1), saj se glede na prvi odstavek 216. člena ZNP-1 postopki, ki so bili začeti pred uveljavitvijo tega zakona pred pristojnimi sodišči, dokončajo po določbah do sedaj veljavnih predpisov, predlagatelj pa je v obravnavani zadevi predlog vložil 4. 4. 2019, torej pred uveljavitvijo ZNP-1.

Zakon o pravdnem postopku (1999) - ZPP  - člen 12, 12/1, 12/4, 12/5

Zakon o sodiščih (1994) - ZS  - člen 114, 114-27

Zakon o spremembah in dopolnitvah Zakona o sodiščih (2008) - ZS-H  - člen 24, 24/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

VSRS Sklep I R 124/2018, enako tudi VSRS Sklep I R 125/2018